ÕPPEKORRALDUS SEOSES COVID-19 LEVIKU TÕKESTAMISEGA

ÜLDISED PÕHIMÕTTED

* Vaktsineerimine on parim viis viiruse tõkestamiseks ning iseenda ja oma kaaslaste kaitsmiseks.
* Kooli vaktsineerimata töötajatel tuleb kord nädalas teha antigeeni kiirtest.
* Täielikult vaktsineeritud töötajad ja õppijad ei pea COVID-19 haigega lähikontaktis olnuna karantiini jääma. 12–18aastased (kaasa arvatud) vaktsineerimata õpilased peavad haridusasutuses toimunud lähikontakti korral tegema esmalt kiirtesti ning mitte varem kui 72-tunnise vahega PCR-testi. Negatiivse PCR-testi tulemuse korral pole karantiin vajalik.
* Mistahes haigustunnuste esinemisel tuleb kõigil, ka vaktsineeritutel jääda koju ning võtta ühendust oma perearstiga, kes suunab vajadusel PCR-testile.
* Viiruse tõkestamisel on tähtsal kohal kätepesu, võimalikult ohutu aevastamine ja nuuskamine, pindade ja ühiskasutatavate esemete asjatu katsumise vältimine ning nende puhastamine.
* Siseruumides, kus distantsi hoidmine ei ole võimalik, soovitame kanda maski.

MIDA TEHA COVID-19 HAIGUSJUHTUMI KORRAL

* Mistahes haigustunnuste korral tuleb jääda koju ja võtta edasiste suuniste saamiseks ühendust oma perearstiga, kes suunab vajadusel SARS-CoV-2- testi tegema.
* Kui haigustunnused ilmnevad koolis viibides, tuleb sellest teavitada kooli juhtkonda.
* Sõltuvalt vanusest saadetakse haigestunu koju või oodatakse juhendaja/õpetaja/ kooliõe järelevalvel lapsevanema saabumiseni, kasutades selleks sobivat ruumi.
* Kerge nohu või köhaga võib koolis viibida siis, kui haigustunnuste päritolu on teada, näiteks on inimene paranenud mõnest hooajalisest nakkushaigusest, tema enesetunne on üldiselt hea, aga jäänud on kerge jääkköha või -nohu. Samuti juhul, kui on tegemist allergilise seisundiga.
* Kui lähikontakt COVID-19 viiruse kandjaga toimus koolis, ei pea haigustunnusteta kuni 12-aastased õpilased ja täielikult vaktsineeritud inimesed jääma karantiini ega end ka testima .
* Täielikult vaktsineerimata 12–18aastastele (kaasa arvatud) õpilastele kehtib koolis saadud lähikontakti korral lihtsustatud karantiini kord:
  + Esimesel võimalusel tuleb teha kiirtest koolis ja meditsiinitöötaja järelvalvel.
  + Kui kiirtesti tulemus on negatiivne ja haigustunnused puuduvad, tohib jätkata koolis kontaktõppes. Kuni PCR-testini ei tohi osa võtta muudest tegevustest nagu huviharidus, rühmaviisiline sportimine jm.
  + Kui kiirtest on positiivne, tuleb jääda karantiini.
  + Mitte varem kui 72 tundi pärast kiirtesti tuleb teha PCR-test Kui PCR-testi tulemus on negatiivne, tohib jätkata kontaktõppes.
  + Kui test osutub positiivseks, tuleb kohe jääda karantiini.
  + Kui vanem või eestkostja või õpilane ise ei anna luba õpilase testimiseks, peab õpilane jääma tavapärases korras karantiini, sest puudub võimalus teha kindlaks tema nakkusohutus. Karantiini ajal ei ole koolil kohustust teda õppetöösse kaasata.
* Kui täielikult vaktsineerimata 12–18 aastane õpilane saab lähikontaktseks väljaspool kooli, peab ta vanusest sõltumata jääma eneseisolatsiooni tavapärases korras.

ÜLDISED KARANTIINIREEGLID

* Lähikontaktsena peavad karantiini jääma:
  + haigustunnustega inimesed;
  + positiivse kiirtesti tulemuse saanud inimesed kuni PCR-testi tulemuse teadasaamiseni;
  + inimesed, kellel on diagnoositud COVID-19 haigus.
* Lähikontaktsena ei pea karantiini jääma haigustunnusteta:
  + lasteaialapsed ja 1.–6. klassi õpilased, kes on kuni 12-aastased;
  + inimesed, kelle vaktsineerimiskuur on lõpetatud, st et neil on kehtiv COVID-tõend;
  + inimesed, kes on viimase kuue kuu jooksul koroonahaiguse läbi põdenud ning kelle arst on terveks tunnistanud;
  + inimesed, kes on haiguse läbipõdemise järel saanud ühe doosi vaktsiini ning saavutanud maksimaalse kaitse;
  + inimesed, kes on pärast esimest vaktsiini - doosi haigestunud koroonahaigusesse ning kelle arst on terveks tunnistanud.

ÕPPETÖÖ KORRALDAMINE

* Kui klassis või rühmas on õppijaid, kes peavad olema karantiinis, jätkub ülejäänutel kontaktõpe.
* Koolil ei ole kohustust karantiinis olevat õpilast õppetöösse kaasata.
* Kontaktõppe piiramist viiruse leviku tõkestamiseks tuleb üldjuhul vältida.
* Lapsevanema soovil võib kaaluda ka koduõppe võimalust, selgitades eelnevalt põhjalikult koduõppe põhimõtteid, kohustusi Ja vastutust.
* Koolide ruumide kasutamist ei piirata. Huvitegevuse pakkujatele, noorteühingutele ja teistele noorsootöö (sh huvitegevuse) korraldajatele võimaldatakse üldhariduskoolide ja kutsekoolide ruumide kasutamist viiruse leviku tõkestamiseks seatud põhimõtteid arvestavalt, et noorte ligipääs huvitegevusele ja muule noorsootööle oleks tagatud.

KÜLALISED

* Haridus- ja noorsootööasutuse hoonetesse ei tohi üldjuhul lubada kolmandaid isikuid, kes ei viibi hoones õppe- või huvitegevuse eesmärgil, sh lapsevanemaid.
* Põhjendatud vajaduse korral võib hoonesse lubada külalisi, kes tõendavad, et on:
  + vaktsineerimiskuuri läbinud või
  + COVID-19 haiguse läbi põdenud või
  + kuni 48 tundi varem teinud antigeeni kiirtesti või kuni 72 tundi varem PCR-testi, mille tulemus on negatiivne.